คปภ.ส่งเสริมประชาชนทำประกันรายย่อย
คปภ.รุกแผนพัฒนาประกันภัยฉบับที่ 2 ส่งเสริมประชาชนทำประกันภัยรายย่อย
14 มี.ค. 2554

คปภ.รุกแผนพัฒนาประกันภัยฉบับที่ 2 ส่งเสริมประชาชนทำประกันภัยรายย่อย
นางจันทรา  บูรณฤกษ์  เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า เพื่อให้เกิดความสอดคล้องกับแผนพัฒนาประกันภัย ฉบับที่ 2 (พ.ศ. 2553-2557)สำนักงาน คปภ. จึงมีแผนเชิงรุกส่งเสริมให้การประกันภัยสามารถเข้าถึงประชาชนได้ทุกระดับทั่วประเทศ โดยเฉพาะประชาชนที่มีรายได้น้อยถึงปานกลางให้มีโอกาสได้ทำประกันภัย เพื่อคุ้มครองตนเองเมื่อประสบภัยหรือเพื่อช่วยบรรเทาเทาความเดือดร้อนทางการเงินของประชาชน  ซึ่งปัจจุบันนี้ มีแบบกรมธรรม์ประกันภัยรายย่อย (ไมโคร อินชัวรันส์) ที่ขายอยู่ในท้องตลาด ดังนี้ 
1. กรมธรรม์ประกันชีวิตแบบสะสมทรัพย์ คุ้มครองกรณีเสียชีวิตและมีชีวิตอยู่รอดจนครบกำหนดสัญญา   จำนวนเงินเอาประกันภัยสูงสุด 100,000 บาท  เบี้ยประกันภัยตามอายุแต่ไม่เกิน 1,000 บาท/ปี
2. กรมธรรม์ประกันชีวิตแบบชั่วระยะเวลา คุ้มครอง กรณีเสียชีวิตภายในระยะเวลาเอาประกันภัย    แบบประกันภัย ระยะเวลาเอาประกันภัย 1 ชำระเบี้ยประกันภัย 1 ปี - แบบประกันภัย ระยะเวลาเอาประกันภัย 5 ปี ชำระเบี้ยประกันภัย 5 ปี จำนวนเงินเอาประกันภัยสูงสุด 100,000 บาท   เบี้ยประกันภัยตามอายุ แต่ไม่เกิน 500 บาท/เดือน
3. กรมธรรม์ประกันภัยอุบัติเหตุรายย่อย (ไมโคร อินชัวรันส์)  คุ้มครอง การเสียชีวิตและทุพพลภาพถาวรสิ้นเชิงเนื่องจากอุบัติเหตุ 100,000 บาท  ผลประโยชน์การชดเชยรายรายได้ระหว่างรักษาตัวในโรงพยาบาลเนื่องจากอุบัติเหตุ      200 บาท/วัน (20 วัน) ผลประโยชน์ค่าใช้จ่ายในการจัดการงานศพ กรณีเสียชีวิตเนื่องจากการเจ็บป่วยหรือบาดเจ็บ 10,000 บาท เบี้ยประกันภัยรวม 450 บาท ขึ้นไป ขึ้นอยู่กับแบบและความคุ้มครอง
กรณี เสียชีวิตทุกกรณีภายในระยะเวลาเอาประกันภัย บริษัทจะจ่ายจำนวนเงินเอาประกันภัยให้แก่ผู้รับประโยชน์ หากเสียชีวิตเนื่องจากการเจ็บป่วยภายใน 180 วัน นับแต่วันทำสัญญา บริษัทจะคืนเบี้ยประกันภัยที่ได้รับทั้งหมด  เบี้ยประกันภัย 365 บาท หรือ 500 บาท จำนวนเงิน  เอาประกันภัยขึ้นอยู่กับความคุ้มครองจำนวนเงินเอาประกันภัยตามอายุและเพศ  
นอกจากนี้ ยังมีแบบสัญญาเพิ่มเติมการประกันอุบัติเหตุรายย่อย ซึ่งผู้เอาประกันภัยสามารถซื้อแนบท้ายกับการประกันชีวิตได้ อย่างไรก็ดี การประกันชีวิตถือเป็นการออมระยะยาว โดยปัจจุบันได้มีการพัฒนาแบบการประกันสุขภาพระยะยาว ที่ขยายระยะเวลาการรับประกันภัยจนถึงอายุ 80 ปี ซึ่งเป็นประโยชน์และช่วยบรรเทาความเดือดร้อนของประชาชนได้ต่อไปในอนาคต